PE-man weke na aanranding oorledeCharl Meyer. Foto: Facebook Willem Petzer, ŉ goeie familievriend, het Meyer se dood aan Maroela Media bevestig. “Al Charl se vriende en mense wat hom geken het, kan dit nie glo nie. Dit is verskriklik,” het Petzer gesê. Volgens Petzer is Meyer glo laat die aand buite sy kantoor deur ‘n verdagte oorval en erg aangerand. Die aanvaller het glo sy selfoon en sakmes gesteel. Meyer kon daarin slaag om terug te gaan na sy kantoor en hulp te ontbied en hy is na ŉ hospitaal gehaas. “Soos ek verstaan, is hy erg aangerand en sy wangbeen was onder meer gekraak, maar hy kon nog vertel wat gebeur het. Hy is ontslaan, maar is ŉ paar dae later weer opgeneem toe dit duidelik geword het hy is eintlik baie erger beseer,” het Petzer gesê. Meyer is in die hospitaal se waakeenheid opgeneem en is weke later weens breinbloeding en bloedklonte wat gevorm het, oorlede. “Ek het Charl in 1991 leer ken en hy was nog altyd ŉ pligsgetroue, lojale mens; iemand wat jy nie sou dink vyande kon gehad het nie,” het Petzer gesê. “Hy was so ŉ opregte mens, die beste vriend waarvoor jy ooit kon vra. ŉ Ware heer vir wie almal lief was. Hy sal so baie gemis word.” Kol. Priscilla Naidu, woordvoerder van die polisie, het aan Maroela Media gesê een verdagte, Michael Maartens, is vroeër in verband met die aanval in hegtenis geneem. Hy het reeds in die hof verskyn en is op waarskuwing vrygelaat. Naidu het gesê die klag van aanranding sal nou moontlik verander word na een van moord, maar die ondersoekspan wag eers op die uitslae van die nadoodse ondersoek voordat dit finaal bevestig kan word. Sy kon nie onmiddellik bevestig of Maartens weer in hegtenis geneem sal word of wanneer hy weer in die hof sal verskyn nie. ŉ Roudiens vir Meyer sal na verwagting Vrydag om 14:00 by die NG Kerk Vanstadensrivier gehou word. Charl laat sy vrou, Marzane, agter.